በግማሽ ዓመቱ ለህዳሴው ግድብ ግንባታ ከ700 ሚሊዮን ብር በላይ ገቢ ተሰብስቧል
ለታላቁ ህዳሴ ግድብ ግንባታ በበጀት ዓመቱ አጋማሽ  ከ700 ሚሊዮን ብር በላይ ገቢ መሰብሰቡን የግድቡ ግንባታ ሕዝባዊ ተሳትፎ አስተባባሪ ብሄራዊ ምክር ቤት ጽህፈት ቤት ገለጸ።       የጽህፈት ቤቱ ሚዲያና ኮምዩኒኬሽን ዳይሬክተር አቶ ኃይሉ አብርሃም    እንደተናገሩት፤በ2010 ዓ.ም እስከ ሰኔ መጨረሻ ድረስ ለግድቡ 1 ነጥብ 4 ቢሊዮን  ብር ለማሰባሰብ ታቅዷል።    ባለፉት ስድስት ወራት ከቦንድ ሽያጭ፣እየተዘዋወረ ካለው የህዳሴ ግድብ ዋንጫ፣   ከግድቡ ችቦ ከመሳሰሉ የንቅናቄ መርሃ ግብሮች ከ700 ሚሊዮን ብር በላይ  መሰብሰቡን አብራርተዋል።   ቃል የገቡ ባለሃብቶች ቃላቸውን እንዲጠብቁ ለማድረግ በየተሰማሩበት የሥራ መስክ የማወያየት ሥራዎች መሰራታቸውን ገልጸው ከየካቲት 20 በኋላ ግድቡን እንዲጎበኙ ይደረጋል ብለዋል።  እንደ አቶ ኃይሉ ገለጻ የግድቡ ግንበታ የተጀመረበትን ሰባተኛ ዓመት አስመልክቶ በሚካሄዱ የህዝባዊ ንቅናቄ ሥራዎች ቀሪውን ገቢ ለመሰብሰብ ይሰራል።የግድቡ ችቦ በአገሪቱ ሁሉም አካባቢዎች በማዘዋወር ገቢ የመሰብሰብ እንቅስቃሴ መጀመሩን የገለጹት ዳይሬክተሩ የሙዚቃ ኮንሰርት፣ሙዚቃዊ ድራማ፣ የሥነ ጹሁፍ ምሽቶች፣የፎቶ አውደ ርዕይ እንዲሁም መኪናዎች ላይ የህዳሴ ግድብ ቦሎ እንዲለጠፍ ማድረግ ከሚሰሩ ሥራዎች መካከል መሆኑን ጠቅሰዋል።  የቦንድ ሳምንት መርሃ ግብርና በ100 ከተሞች  ከ500 ሺህ በላይ ሯጮችን የሚያሳትፍ ሩጫ በማዘጋጀት ተጨማሪ ገቢ ለመሰብሰብ መታቀዱንም ነው የተናገሩት፡፡እስካሁንም ከቦንድ ሽያጭ፣ ከስጦታ፣ ከ8100፣ከወረቀት ሎቶሪ፣ ከቲሸርት ሽያጭና ከመሳሰሉ መርሃ ግብሮች ከ10 ነጥብ 8 ቢሊዮን ብር በላይ ገቢ መሰብሰቡን ከተቋሙ ያገኘነው መረጃ ያመለክታል።(ኢዜአ) 